Avertizare de vreme rea. Cod galben de vânt puternic în diverse localități din țară
- Moraru Iulia
- 1 martie 2024, 13:39
Vineri dimineața, Administrația Națională de Meteorologie (ANM) a emis două avertizări nowcasting de cod galben pentru vânt, valabile în următoarele ore în zonele montane din cinci județe.
Conform ANM, cod galben de vânt va fi în regiunile montane cu altitudini de peste 1800 de metri din județele Argeș, Prahova și Dâmbovița, unde vor înregistra rafale ce pot depăși 90...100 km/h.
Avertizarea meteo e valabilă de la ora 11.00 și până la ora 17.00, 1 martie.
Cod galben de vânt cu rafală de 55 km/h
Și în județul Caraș-Severin și Hunedoara va fi cod galben de vânt la peste 1800 de metri.
La altitudini înalte vor fi intensificări ale vântului care vor depăși la rafală 90 km/h.
De asemenea, mai multe localități din Caraș-Severin vor fi afectate de vremea rea. Mai exact, în Moldova Nouă, Oravița, Pojejena, Berzasca, Sichevița, Răcășdia, Grădinari, Sasca Montană, Lăpușnicu Mare, Bănia, Dalboșeț, Coronini, Ciclova Română, Gârnic, Șopotu Nou, Vărădia, Socol, Berliște, Cărbunari, Naidăș, Vrani, Ciuchici, se vor înregistra intensificări ale vântului care vor depăși la rafală 55 km/h.
Acest cod galben a intrat în vigoare la ora 13.00 și e valabil până la ora 17.00.
Prognoza meteo pentru luna martie
Pe lângă acest cod galben, ANM a emis vineri, 1 martie 2024, prognoza pentru următoarele patru săptămâni.
Săptămâna 04.03.2024 – 11.03.2024
Valorile termice vor fi mai ridicate decât cele specifice pentru această săptămână, pe întreg teritoriul României.
Regimul pluviometric va fi deficitar în regiunile vestice și nord- vestice, dar mai ales în nordul Carpaților Orientali, iar în rest va fi în general apropiat de cel normal pentru acest interval.
Săptămâna 11.03.2024 – 18.03.2024
Temperaturile medii vor fi mai ridicate decât cele normale pentru această perioadă, la nivelul întregii țări.
Cantitățile de precipitații se vor situa în general în jurul celor normale pentru acest interval, în toate regiunile.
Săptămâna 18.03.2024 – 25.03.2024
Temperatura medie a aerului va avea valori mai ridicate decât cele normale pentru această perioadă, în toate regiunile.
Regimul pluviometric va fi apropiat de cel normal pentru acest interval, la nivelul întregii țări.
Săptămâna 25.03.2024 – 01.04.2024
Mediile valorilor termice se vor situa peste cele specifice pentru această săptămână, pe întreg teritoriul României.
Cantitățile de precipitații estimate pentru această perioadă vor fi în general apropiate de cele normale, în toate regiunile.